NARIADENIE RADY (ES) č. 1676/2004
z 24 septembra 2004,
ktorým sa prijímajú autonómne a prechodné opatrenia týkajúce sa dovozu určitých spracovaných poľnohospodárskych produktov s pôvodom v Bulharsku a vývozu určitých spracovaných poľnohospodárskych produktov do Bulharska
RADA EURÓPSKEJ ÚNIE
so zreteľom na Zmluvu o založení Európskeho spoločenstva, najmä na jej článok 133,
so zreteľom na návrh Komisie,
keďže:
(1)
Protokol 3 k Európskej dohode medzi Európskymi spoločenstvami a Bulharskom, schválený rozhodnutím Rady a Komisie 94/908/ES, ESUO, Euratom z 19. decembra 1994 o uzavretí Európskej dohody o pridružení medzi Európskymi spoločenstvami a ich členskými štátmi na jednej strane a Bulharskou republikou na druhej strane (1), ustanovuje obchodné opatrenia pre spracované poľnohospodárske produkty, ktorých zoznam je v ňom uvedený. Protokol 3 bol zmenený a doplnený protokolom, ktorým sa upravujú obchodné aspekty Európskej dohody medzi Európskymi spoločenstvami a Bulharskom (2) (ďalej len „upravujúci protokol“), schválený rozhodnutím Rady 1999/278/ES (3) a rozvinutý rozhodnutím č. 2/2002 Asociačnej Rady EÚ-Bulharsko (4).
(2)
Nedávno bola uzavretá obchodná dohoda, ktorá mení a dopĺňa upravujúci protokol. Dohoda má za cieľ zvýšiť hospodársku konvergenciu v príprave na pristúpenie Bulharska k Európskej únii a má vstúpiť do platnosti najneskôr 1. októbra 2004.
(3)
Proces prijatia rozhodnutia, ktorým sa mení a dopĺňa upravujúci protokol nebude ukončený včas, aby protokol vstúpil do platnosti 1. októbra 2004. Z tohto dôvodu je nevyhnutné upraviť uplatňovanie colných úľav voči Bulharsku na autonómnom základe od 1. októbra 2004.
(4)
Na dovoz určitých spracovaných poľnohospodárskych produktov by sa nemali uplatňovať žiadne clá. Na niektoré ostatné produkty by mali byť otvorené colné kvóty na ročnom základe.
(5)
Na spracované poľnohospodárske produkty, ktoré sú zahrnuté v protokole 3, ale nie sú uvedené v tomto nariadení, alebo pre ktoré sú kvóty otvorené týmto nariadením vyčerpané, ustanovenia stanovené v Protokole 3 by sa mali naďalej uplatňovať.
(6)
Nariadenie Komisie (ES) č. 1446/2002 z 8. augusta 2002 o pozastavení a otvorení colných kvót uplatňovaných pri dovoze určitých spracovaných poľnohospodárskych výrobkov pochádzajúcich z Bulharska do spoločenstva a o zmenách a doplneniach nariadenia (ES) č. 1477/2000 (5) otvorilo ročné colné kvóty pre dovoz určitých spracovaných poľnohospodárskych produktov pochádzajúcich z Bulharska do spoločenstva. Naďalej by sa mali uplatňovať len množstvá pre colné kvóty s poradovým č. 09.5463, 09.5487 a poradovým č. 09.5479.
(7)
Spracované poľnohospodárske produkty, na ktoré sa nevzťahuje príloha I zmluvy a vyvážané do Bulharska by nemali byť oprávnené na vývozné náhrady podľa nariadenia Komisie (ES) č. 1520/2000 z 13. júla 2000 stanovujúceho spoločné podrobné pravidlá pre uplatňovanie systému prideľovania vývozných náhrad na určité poľnohospodárske výrobky vyvážané vo forme tovaru, na ktorý sa nevzťahuje príloha I zmluvy a kritériá pre stanovenie čiastky týchto náhrad (6).
(8)
Nariadenie Komisie (EHS) č. 2454/93 z 2. júla 1993, zavádzajúce ustanovenia pre vykonávanie nariadenia Rady (EHS) č. 2913/92, ktorým sa ustanovuje Colný kódex spoločenstva (7), upravuje systém spravovaniacolných kvót. Colné kvóty otvorené v tomto nariadení by mali byť spravované orgánmi spoločenstva a členskými štátmi v súlade s týmto systémom.
(9)
Opatrenia potrebné na vykonávanie tohto nariadenia by sa mali prijať v súlade s rozhodnutím Rady 1999/468/ES z 28. júna 1999, ktorým sa ustanovujú postupy pre výkon vykonávacích právomocí prenesených na Komisiu (8),
PRIJALA TOTO NARIADENIE:
Článok 1
Od 1. októbra 2004 sa clá uvedené v prílohe I uplatňujú na dovoz tovaru s pôvodom v Bulharsku, ktorý je uvedený v prílohe.
Článok 2
1. Colné kvóty spoločenstva pre dovozy tovarov s pôvodom v Bulharsku oslobodené od cla, ktoré sú uvedené v prílohe II, sa otvárajú každoročne od 1. januára do 31. decembra. Colné kvóty spoločenstva na rok 2004 sú otvorené od 1. októbra do 31. decembra 2004. Colné kvóty spoločenstva na rok 2004 sa pomerne znižujú podľa už uplynutej doby v celých mesiacoch, okrem colných kvót pod poradovým č. 09.5463, č. 09.5487 a č. 09.5479.
2. Množstvá pre colné kvóty pod poradovým č. 09.5463, 09.5487 a č. 09.5479 otvorené podľa nariadenia (ES) č. 1446/2002 a uvedené do voľného obehu od 1. januára do 30. septembra 2004 sú plne započítateľné voči množstvám uvedeným v zodpovedajúcich colných kvótach uvedených v prílohe II.
Článok 3
Spracované poľnohospodárske produkty uvedené v prílohe III k tomuto nariadeniu, ktoré sú vyvážané do Bulharska, nie sú oprávnené na vývozné náhrady podľa nariadenia (ES) č. 1520/2000.
Článok 4
Pre spracované poľnohospodárske produkty, ktoré nie sú zahrnuté v prílohe I, alebo pre ktoré sú kvóty uvedené v prílohe II vyčerpané, sa uplatňujú ustanovenia uvedené v protokole 3.
Článok 5
Komisia môže pozastaviť opatrenia uvedené v článkoch 1, 2 a 3 v prípade neuplatňovania recipročných preferencií odsúhlasených Bulharskom, v súlade s postupom uvedeným v článku 7 ods. 2.
Článok 6
Colné kvóty uvedené v prílohe II k tomuto nariadeniu riadi Komisia v súlade s článkami 308a, 308b, 308c nariadenia (EHS) č. 2454/93.
Článok 7
1. Komisii pomáha výbor uvedený v článku 16 nariadenia (ES) č. 3448/93 (9)(ďalej len „výbor“).
2. Ak sa odkazuje na tento odsek, uplatňujú sa články 4 a 7 rozhodnutia 1999/468/ES.
Lehota ustanovená v článku 4 ods. 3 rozhodnutia 1999/468/ES je jeden mesiac.
3. Výbor prijme svoj rokovací poriadok.
Článok 8
Toto nariadenie nadobúda účinnosť tretí deň po jeho uverejnení v Úradnom vestníku Európskej únie.
Uplatňuje sa od 1. októbra 2004.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 24. septembra 2004